Ara l-infografika sħiħa L-ambaxxaturi għall-UE llum ikkonfermaw l-eżitu tat-trilogu informali finali tal-5 ta' Diċembru, dwar proposta biex jiġu mmodernizzati l-istrumenti għad-difiża tal-kummerċ tal-UE. Ir-regolament propost jemenda r-regolamenti antidumping bażiku eżistenti u dawk kontra s-sussidji biex ikunu jistgħu jirrispondu aħjar għal prattiki kummerċjali inġusti. L-għan huwa li l-produtturi tal-UE jkunu mħarsa mid-dannu kkawżat minn kompetizzjoni inġusta, bl-iżgurar ta' kummerċ ħieles u ġust. Il-miżuri maqbula joħolqu qafas li ser jippermetti l-possibbiltà ta' tariffi ogħla fuq importazzjonijiet li huma oġġetti ta' dumping u dawk sussidjati. "Dawn ir-regoli l-ġodda dwar l-istrumenti ta' difiża tal-kummerċ tal-UE ser jippermettulna niddefendu aħjar l-interessi tal-Ewropa. Huma ser jipproteġu lill-kumpaniji tagħna minn kompetizzjoni inġusta permezz ta' trasparenza u prevedibbiltà akbar. Flimkien mal-metodu l-ġdid biex jiġu identifikati u korretti importazzjonijiet li huma oġġetti ta' dumping, li jidħol fis-seħħ illum, dawn ir-regoli aġġornati ser jiżguraw li s-sistema ta' difiża tal-kummerċ tal-UE tkun adattata u lesta għall-isfidi tal-lum." qalet Urve Palo, il-ministru responsabbli għal materji kummerċjali tal-Estonja, li bħalissa għandha l-presidenza tal-Kunsill Ir-regolament propost għandu l-għan li: Iżid it-trasparenza u l-prevedibbiltà rigward l-impożizzjoni ta' miżuri proviżorji ta' antidumping u ta' kontra s-sussidji. Dan jinkludi perjodu ta' divulgazzjoni minn qabel ta' tliet ġimgħat wara li l-informazzjoni tkun saret pubblika li fih ma jkunux għadhom bdew jiġu applikati d-dazji proviżorji, kif ukoll xbieki ta' sikurezza li jindirizzaw il-kwistjoni ta' ħżin ta' importazzjonijiet. Jippermetti li l- investigazzjonijiet ikunu jistgħu jinbdew mingħajr talba uffiċjali mill-industrija , meta teżisti theddida ta' ritaljazzjoni minn pajjiżi terzi. flimkien mal-industrija u dawn jitħallew isiru partijiet interessati fil-proċedimenti. Iqassar il-perjodu ta' investigazzjoni għal perjodu normali ta' seba' xhur , iżda mhux aktar minn tmien xhur. Id-dazji definittivi jkollhom jiġu imposti fi żmien 14-il xahar. Jippermetti li jiġu imposti dazji ogħla f'każijiet fejn ikun hemm distorsjonijiet tal-materja prima u din il-materja prima, inkluż l-enerġija, tkun tammonta għal aktar minn 17% meta titqies individwalment . Dan ikun jippermetti adattament tal-livell tad-dazji imposti skont ir-"regola tad-dazju inferjuri" jekk ikun fl-interess tal-UE. L-impożizzjoni ta' dazji ogħla ser tinkludi profitt ta' riferiment iffissat għal mhux inqas minn 6%. Jippermetti li l-importaturi jirċievu rimborż tad-dazji miġbura matul rieżami tal-iskadenza f'każ li l-miżuri għad-difiża tal-kummerċ ma jinżammux. Jitqiesu l-istandards soċjali u ambjentali meta tiġi vvalutata l-aċċettabbiltà ta' impriża u meta tiġi stabbilita l-marġini tat-tneħħija tal-ħsara. Il-passi li jmiss Id-diskussjoni tal-lum fil-Coreper tagħti l-appoġġ politiku lill-qbil milħuq bejn il-presidenza u l-Parlament fil-5 ta' Diċembru. Sabiex jidħol fis-seħħ, il-qbil irid jiġi approvat fil-plenarja tal-Parlament u mill-Kunsill. Il-kumitat INTA tal-Parlament mistenni jivvota fuq it-test fit-23 ta' Jannar. Il-proċess tal-adozzjoni formali għandu jitlesta sa tmiem l-ewwel nofs tal-2018. Dan huwa l-ewwel rieżami fundamentali tal-istrumenti għad-difiża tal-kummerċ tal-UE mill-1995 'l hawn. F'April 2013, il-Kummissjoni ppreżentat proposta għall-modernizzazzjoni tal-istrumenti eżistenti u biex dawn jibdew jaħdmu aħjar għall-produtturi, l-importaturi u l-utenti tal-UE. Ir-regoli l-ġodda jwettqu l-impenji meħuda mill-Kunsill Ewropew fil-qafas tad-dikjarazzjoni ta' Bratislava ta' Settembru 2016 favur politika tal-UE dwar il-kummerċ aktar b'saħħitha. Dawn huma kkomplementati minn metodoloġija ġdida tal-antidumping għall-valutazzjoni tad-distorsjonijiet fis-suq f'pajjiżi terzi li tidħol seħħ fl-20 ta' Diċembru.